Paul Iacob a marcat în ambele meciuri cu FCSB: "Asta e fața Rapidului, așa trebuie să jucăm mereu"
Rapid a subordonat FCSB, învindând-o cu 4-0 pe Arena Națională, în ultima etapă a returului Superligii.
Paul Iacob recunoaște că a avut noroc la primul gol
Au marcat Paul Iacob (33), Albion Rrahmani (53, 82) și Ermal Krasniqi (74). Iacob a fost cel care a deschis scorul și în tur, când Rapid s-a impus cu 2-1.
"Este o victorie uriașă, pentru că știm cu toții ce ar fi însemnat un eșec. Am avut ocazii, am combinat bine. Nu știu să vă zic un jucător care a jucat slab.
Vreau să îi remarc pe cei de la mijloc, care au alergat foarte mult. Chiar vorbeam cu Bădescu în mașină: 'Acum două-trei săptămâni jucai la juniori, iar acum ai 48.000 de oameni în tribună'.
Știm cu toții că e un derby, concentrarea mea e la maximum, dar am avut și puțin noroc, pentru că Ovidiu Popescu nu a făcut marcaj cum a trebuit, iar cel din spate nu a dublat. Papeau a centrat și el foarte bine", a spus el.
"Asta e fața Rapidului, așa trebuie să jucăm mereu", a spus Paul Iacob după 4-0 cu FCSB
Fundașul a spus și care este atmosfera de la echipă după această victorie. "Noi ne-am dăruit ca niciodată. Asta e fața Rapidului, iar noi trebuie să jucăm mereu așa.
Cu primele 6 clasate am jucat bine. Meciul trecut cu Craiova la fel, am jucat bine. Încercăm să jucăm un fotbal bun.
Nu vrem să se mai repete ce s-a întâmplat în iarnă, când după ce i-am bătut pe FCSB nu am mai câștigat 6-7 etape. Nu trebuie să ne îmbătăm cu apă rece.
Pentru astfel de meciuri te apuci de fotbal, te pregătești, chiar vorbeam mai devreme. Când ne-am strâns la mijlocul terenului la final am văzut doar eșarfe alb-vișinii.
Săpunaru? Mă credeți sau nu, așa și-a început discursul: 'Nu am ce să vă zic'. Cred că dacă nu făceam un antrenament toată săptămâna veneam la fel de montați", a mai precizat el.